**NACRT**

**ZAKON O IZMJENAMA I DOPUNAMA ZAKONA O VANPARNIČNOM POSTUPKU\***

 **Član 1**

U Zakonu o vanparničnom postupku („Službeni list RCG“, broj 27/06, „Službeni list CG”, br. 73/10, 20/15 i 75/18), u članu 35 stav 2 mijenja se i glasi:

”Sud može, nakon što u prisustvu vještaka izvrši neposredno opažanje lica prema kome se postupak vodi, odustati od saslušanja tog lica, samo ako bi to moglo da bude štetno po njegovo zdravlje ili ako saslušanje uopšte nije moguće, s obzirom na duševno ili fizičko stanje tog lica.”

 Poslije stava 2 dodaje se novi stav koji glasi:

„U slučaju iz stava 2 ovog člana, sud je dužan da u rješenju navede sve činjenice i okolnosti na osnovu kojih je utvrdio da bi saslušanje lica prema kome se postupak vodi bilo štetno po zdravlje tog lica, odnosno razloge zbog kojih smatra da saslušanje tog lica uopšte nije moguće.”

**Član 2**

U članu 40 poslije stava 1 dodaju se 2 nova stava koja glase:

„U rješenju o oduzimanju poslovne sposobnosti, sud određuje rok koji ne može biti duži od pet godina, u kome će provjeriti da li i dalje postoje razlozi zbog kojih je oduzeta poslovna sposobnost (u daljem tekstu: vrijeme provjeravanja).

U rješenju o djelimičnom oduzimanju poslovne sposobnosti, sud je dužan da odredi vrstu poslova koje lice kome je djelimično oduzeta poslovna sposobnost može samostalno da preduzima.”

Dosadašnji stav 2 postaje stav 4.

**Član 3**

Član 42 mijenja se i glasi:

 „Kada istekne vrijeme provjeravanja, sud po službenoj dužnosti ispituje da li i dalje postoje razlozi zbog kojih je licu oduzeta poslovna sposobnost.

 Ako utvrdi da i dalje postoje razlozi za oduzimanje poslovne sposobnosti sud donosi rješenje kojim utvrđuje da ne postoje uslovi za vraćanje poslovne sposobnosti.

 U rješenju iz stava 2 ovog člana sud određuje rok koji ne može biti duži od pet godina, u kome će provjeriti da li i dalje postoje razlozi zbog kojih je oduzeta poslovna sposobnost.

 Ako utvrdi da su prestali razlozi zbog kojih je licu oduzeta poslovna sposobnost, sud donosi rješenje o vraćanju poslovne sposobnosti.

**Član 4**

 Poslije člana 42 dodaju se 2 nova člana koja glase:

„Član 42a

 Ako utvrdi da se stanje mentalnog zdravlja lica kome je potpuno oduzeta poslovna sposobnost toliko popravilo da je dovoljno i djelimično oduzimanje poslovne sposobnosti, sud donosi rješenje o djelimičnom oduzimanju poslovne sposobnosti.

 Ako utvrdi da se stanje mentalnog zdravlja lica kome je djelimično oduzeta poslovna sposobnost pogoršalo tako da su se stekli zakonski uslovi za potpuno oduzimanje poslovne sposobnosti, sud donosi rješenje o potpunom oduzimanju poslovne sposobnosti.

 Sud je dužan da, u skladu sa utvrđenim promjenama stanja mentalnog zdravlja lica kome je djelimično oduzeta poslovna sposobnost, poveća, odnosno smanji obim poslova koje ono može samostalno da preduzima.

Član 42b

 Sud po službenoj dužnosti ili na predlog organa starateljstva i lica iz člana 30 ovog zakona, donosi rješenje o vraćanju poslovne sposobnosti prije nego što istekne vrijeme provjeravanja ako utvrdi da više ne postoje razlozi zbog kojih je licu oduzeta poslovna sposobnost.

 Ako prije nego što istekne vrijeme provjeravanja utvrdi da se stanje mentalnog zdravlja lica kojem je potpuno oduzeta poslovna sposobnost toliko popravilo da je dovoljno i djelimično oduzimanje poslovne sposobnosti, sud po službenoj dužnosti ili na predlog organa starateljstva i lica iz člana 30 ovog zakona donosi rješenje o djelimičnom oduzimanju poslovne sposobnosti.

 Ako prije nego što istekne vrijeme provjeravanja utvrdi da se stanje mentalnog zdravlja lica kome je djelimično oduzeta poslovna sposobnost promijenilo, sud po službenoj dužnosti ili na predlog organa starateljstva i lica iz člana 30 ovog zakona donosi rješenje kojim povećava, odnosno smanjuje obim poslova koje lice kome je djelimično oduzeta poslovna sposobnost može samostalno da preduzima, odnosno donosi rješenje o vraćanju poslovne sposobnosti.”

**Član 5**

Poslije člana 235c dodaju se dva nova člana koja glase:

„**Član 235d**

 Postupci za oduzimanje poslovne sposobnosti koji su započeti prije stupanja na snagu ovog zakona okončaće se po odredbama ovog zakona.

 Ako je prije početka primjene ovog zakona doneseno prvostepeno rješenje kojim je postupak pred prvostepenim sudom okončan, dalji postupak sprovešće se po dosadašnjim propisima.

Ako poslije početka primjene ovog zakona bude ukinuto prvostepeno rješenje iz stava 1 ovog člana, dalji postupak sprovešće se po ovom zakonu.

**Član 235e**

 Za lica kojima je oduzeta poslovna sposobnost do dana stupanja na snagu ovog zakona, sud će po službenoj dužnosti sprovesti postupak u kome će ispitati da li i dalje postoje razlozi za oduzimanje poslovne sposobnosti.

 Postupak iz stava 1 ovog člana sprovodi se po odredbama ovog zakona kojima se uređuje oduzimanje poslovne sposobnosti.

 Za lica kojima je oduzeta poslovna sposobnost najmanje pet ili više godina prije stupanja na snagu ovog zakona, sud je dužan da postupak iz stava 1 ovog člana sprovede u roku od 18 mjeseci od dana stupanja na snagu ovog zakona, a za ostala lica kojima je oduzeta poslovna sposobnost u roku od pet godina od dana pravosnažnosti rješenja o oduzimanju poslovne sposobnosti.

**Član 6**

Ovaj zakon stupa na snagu osmog dana od dana objavljivanja u “Službenom listu Crne Gore”.

 **O B R A Z L O Ž E NJ E**

**I. USTAVNI OSNOV ZA DONOŠENJE ZAKONA**

 Ustavni osnov za donošenje Zakona o izmjenama i dopunama Zakona o vanparničnom postupku sadržan je u članu 16 Ustava Crne Gore, kojim je propisano da se zakonom u skladu sa Ustavom uređuje način ostvarivanja ljudskih prava i sloboda kada je to neophodno za njihovo ostvarivanje, nadležnost i postupak pred organima javne vlasti, ako je to neophodno za njihovo funkcionisanje, kao i druga pitanja od interesa za državu.

**II. RAZLOZI ZA IZMJENE I DOPUNE ZAKONA**

Izmjene i dopune Zakona o vanparničnom postupku potrebno je izvršiti radi obezbjeđivanja dodatnih procesnih garancija za zaštitu prava i interesa lica prema kojima je pokrenut postupak za oduzimanje poslovne sposobnosti, kroz propisivanje obaveznog neposrednog opažanja lica prema kome je pokrenut postupak za oduzimanje poslovne sposobnosti od strane suda, u prisustvu vještaka, a prije donošenje odluke o odustanku od saslušanja tog lica u slučaju iz člana 35 stav 2 Zakona o vanparničnom postupku, i to samo ako bi to saslušanje moglo da bude štetno po njegovo zdravlje ili ako saslušanje uopšte nije moguće, s obzirom na duševno ili fizičko stanje tog lica, te kroz propisivanje obaveznog periodičnog preispitivanja odluka o oduzimanju poslovne sposobnosti, koje pokreće sud po službenoj dužnosti u periodu koji ne može biti duži od pet godina od pravosnažnosti odluke o oduzimanju poslovne sposobnosti.

 Izmjene i dopune Zakona o vanparničnom postupku predviđene su Programom rada Vlade Crne Gore za III kvartal 2019. godine.

**III. USAGLAŠENOST SA PRAVNOM TEKOVINOM EVROPSKE UNIJE I POTVRĐENIM MEĐUNARODNIM KONVENCIJAMA**

 Izmjenama i dopunama Zakona o vanparničnom postupku nije se pristupilo radi usaglašavanja sa pravnom tekovinom Evropske unije i potvrđenim i objavljenim međunarodnim konvencijama, već radi obezbjeđivanja dodatnih procesnih garancija za zaštitu prava i interesa lica prema kojima je pokrenut postupak za oduzimanje poslovne sposobnosti.

**IV. OBJAŠNJENJE OSNOVNIH PRAVNIH INSTITUTA**

Predloženim izmjenama i dopunama člana 35 Zakona o vanparničnom postupku obezbjeđuju se dodatne procesne garancije za zaštitu prava i interesa lica prema kojima je pokrenut postupak za oduzimanje poslovne sposobnosti, kroz propisivanje obaveznog neposrednog opažanja lica prema kome je pokrenut postupak za oduzimanje poslovne sposobnosti od strane suda, u prisustvu vještaka, a prije donošenje odluke o odustanku od saslušanja tog lica u slučaju iz člana 35 stav 2 Zakona o vanparničnom postupku, i to samo ako ako bi to saslušanje moglo da bude štetno po njegovo zdravlje ili ako saslušanje uopšte nije moguće, s obzirom na duševno ili fizičko stanje tog lica. Ovakvim rješenjem u značajnoj mjeri je unaprijeđena zaštita prava i interesa lica prema kome je pokrenut postupak za oduzimanje poslovne sposobnosti, jer je od posebne važnosti za donošenje pravilne odluke u ovoj vrsti postupka neposredno opažanje lica prema kome je pokrenut postupak od strane suda, na koji način se eliminišu sve potencijalne opasnosti da odluka suda ne bude u skladu sa stvarnim stanjem zdravlja tog lica. Dakle, neposredan uvid u stanje zdravlja lica prema kome je pokrenut postupak za oduzimanje poslovne sposobnosti od strane postupajućeg sudije izuzetno je važan za donošenje zakonite odluke, posebno imajući u vidu značaj i dalekosežnost pravnih posljedica odluke o oduzimanju poslovne sposobnosti. Dalje, propisivanjem obaveze suda da u rješenju iz člana 35 stav 2, čije su izmjene prethodno obrazložene, navede sve činjenice i okolnosti na osnovu kojih je utvrdio da bi saslušanje lice prema kome se postupak vodi bilo štetno po zdravlje tog lica, odnosno razloge zbog kojih smatra da saslušanje tog lica uopšte nije moguće, stvaraju se dodatne garancije da se odustanak od saslušanja lica prema kome je pokrenut postupak za oduzimanje poslovne sposobnosti primijeni samo u izuzetnim, zakonom propisanim, slučajevima, ali uz prethodno ispunjenje zakonom propisanih uslova. Kada je u pitanju djelimično oduzimanje poslovne sposobnosti, u članu 40 stav 4 Zakona o vanparničnom postupku predviđena je obaveza suda da u rješenju o djelimičnom oduzimanju poslovne sposobnosti odredi vrstu poslova koje lice kome je djelimično oduzeta poslovna sposobnost može samostalno da preduzima. Ovakvo rješenje je posebno značajno sa aspekta zaštite prava i interesa lica kome je djelimično oduzeta poslovna sposobnost, kako bi se onemogućilo da svojim postupcima ugrožava svoja prava i interese ili prava i interese drugih lica.

Imajući u vidu da je stanje zdravlja promjenjivo i da je neophodno u potpunosti zaštititi prava i interese lica kojima je oduzeta poslovna sposobnost, predloženom dopunom člana 40 Zakona o vanparničnom postupku propisana je obaveza periodičnog provjeravanja odluke o oduzimanju poslovne sposobnosti, u roku koji odredi sud, a koji ne može biti duži od pet godina od pravosnažnosti odluke o oduzimanju poslovne sposobnosti. U ovom postupku koji pokreće po službenoj dužnosti sud provjerava da li i dalje postoje razlozi zbog kojih je nekom licu oduzeta poslovna sposobnost i, zavisno od utvrđenog činjeničnog stanja, donosi odluku u skladu sa predloženim izmjenama člana 42 i predloženim članom 42a. Nezavisno od postupka za provjeru odluke o oduzimanju poslovne sposobnosti koji sud pokreće po službenoj dužnosti, postupak za vraćanje poslovne sposobnosti pokreće se i na predlog organa starateljstva i lica iz člana 30 Zakona o vanparničnom postupku, tako da sud, nakon sprovedenog postupka, donosi odluku u skladu utvrđenim činjeničnim stanjem, sve shodno predloženom članu 42b Zakona o vanparničnom postupku (član 5 Nacrta).

Prelaznim odredbama člana 235d Zakona o vanparničnom postupku propisano je da će se postupci za oduzimanje i vraćanje poslovne sposobnosti, koji su započeti prije stupanja na snagu ovog zakona, sprovesti po odredbama ovog zakona, dok će se u slučajevima u kojima je prije početka primjene ovog zakona doneseno prvostepeno rješenje kojim je postupak pred prvostepenim sudom okončan, dalji postupak sprovesti po dosadašnjim propisima, a u slučajevima u kojima poslije početka primjene ovog zakona bude ukinuto prvostepeno rješenje dalji postupak sprovešće se po odredbama ovog zakona. Drugi član koji se odnosi na prelazna rješenja – 235e Zakona o vanparničnom postupku, uređuje postupak provjere odluka o oduzimanju poslovne sposobnosti. S tim u vezi, ovim članom propisano je da će sud, za lica kojima je oduzeta poslovna sposobnost do dana stupanja na snagu ovog zakona, po službenoj dužnosti sprovesti postupak u kome će ispitati da li i dalje postoje razlozi za oduzimanje poslovne sposobnosti, po odredbama ovog zakona kojima se uređuje postupak oduzimanja poslovne sposobnosti. Kada su u pitanju lica kojima je oduzeta poslovna sposobnost najmanje pet ili više godina prije stupanja na snagu ovog zakona, propisano je da je sud dužan da postupak provjere sprovede u roku od 18 mjeseci od dana stupanja na snagu ovog zakona, a za ostala lica kojima je oduzeta poslovna sposobnost u roku od pet godina od dana pravosnažnosti rješenja o oduzimanju poslovne sposobnosti.

Završnom odredbom člana 6 Nacrta predviđeno je da ovaj zakon stupa na snagu osmog dana od dana objavljivanja u „Službenom listu Crne Gore“.

**V. PROCJENA FINANSIJSKIH SREDSTAVA ZA SPROVOĐENJE ZAKONA**

 Za sprovođenje ovog zakona potrebno je obezbijediti finansijska sredstva iz Budžeta Crne Gore u iznosu od 47.950,00 €.